钦定古今图书集成/明伦汇编/官常典/第705卷 > 性理会通 > 《论荀息》
## 钦定古今图书集成/明伦汇编/官常典/第705卷 > 性理会通 > 《论荀息》

涑水。司马氏曰：晋献公使荀息傅奚齐，荀息曰：“臣竭
其股肱之力，不济，则以死继之。”及里克杀奚齐，荀息
死之。君子曰：“《诗》所谓‘白圭之玷，尚可磨也；斯言之玷，
不可为也’。荀息有焉。”杜元凯以为荀息有此诗人重
言之义。以愚观之，元凯失《左氏》之意多矣。彼生与君
言，死而背之者，是小人；穿窬之行，君子所不讥也。夫
立嫡以长，正也；献公溺于嬖宠，废长立少，荀息为国
正卿，君所倚信，不能明白礼义，以格君心之非，而遽
以死许之，是则荀息之言，玷于献公未没之前，而不
可救于已没之后也。然则《左氏》之志，所以贬荀息，而
非所以为褒也。